送蔡景繁赴淮南運使
作者：劉摰
朝代：宋

paragraphs: 新堤洛水東風峭，下入長淮春浩渺。
淮南使者蓬萊仙，疊鼓鳴鐃畫船曉。
旦時契闊慕聲名，晚歲綢繆親紵縞。
磨鉛並直登瀛州，對案同廳佐京兆。
青蒿長松慚異質，流水高山喜同調。
雖當倥偬喧囂中，不廢罇罍與吟嘯。
歲月撲面來紛紛，冠蓋送客聲擾擾。
北園去歲賦紅梅，南浦今春歌碧草。
黄金龍節使光華，白面書生才縹緲。
世高臺閣與省府，偏歷從容譽清劭。
投虚餘刃無足爲，澄清百城付談笑。
時行有命又有義，所遇何多亦何少。
未應刻意懷軒裳，知有高情在魚鳥。
黄鵠千歲凌長風，奈此沙邊老鶬鴇。
朝廷羽儀重人物，行聞追鋒賜嚴召。
玉音寄我其無忘，時有歸鴻下雲表。